
Ipoteză neortodoxă 


Motivul pentru care pe vârfurile munţilor se găsesc fosile de trilobiţi 
subacvatici este că formele de relief s-au format ulterior apariţiei vieţii 
acvatice - în urma răcirii Pământului - apa având elongaţia mai mică 
decât metalele la 4 grade Celsius - cam cât e acum temperatura medie 
globală. Munţii s-au format prin încrețire, din cauza presiunilor cauzate 
de diferenţa de elongatie. În Cambrian, întreaga suprafaţă a planetei fiind 
acoperită de un strat mic (sub un metru) de apă - cât revine întraga 
cantitate a Oceanului Planetar raportată la întreaga suprafaţă a 
Uscatului. 


La o temperatură cu 3-4 grade mai mare, volumul Pământului (Planeta) 
era mult mai mare. Forma actuală apărând ca urmare a unui fenomen 
asemănător celui prin care o minge se desumflă, aceasta provocând 
încreţirile scoarţei. 


Celulele din oase sunt o sugestie că avem ascendenţe sifonofore, printre 
actinii - ca şi faptul că în cazul tendoanelor cartilaginoase tăiate, ele se 
„deşiră” continuu până „culeg tot ghemul”. 


Omul a ieşit din mare după dispariţia saurienilor, mimând alte animale 
terestre prin tactici de camuflaj. El este un organism plural - o colonie de 
celule, cum sunt coloniile coralifere, nu un animal unic. Cameleonismul 
uman poate fi comparat cu cel al Dediţelului de mare, care mimează, ca 
să se apere, diferite alte forme animaliere agresive (peşti răpitori). Dar 
static. 


Antropomorfismul nostru, uneori, se estompează şi, atunci, se 
întrezăreşte în formele pe care le luăm, structura noastră reală. Ariciul de 
mare, castravetele de mare sau radiolarul din care Marele Scamator ne-a 
cârpăcit. 


Probabil că rudele noastre cele mai apropiate biologic sunt coloniile de 
corali. 


Suntem o specie dirijată genetic de mutaţiile produse de radiaţii, 
tranzitorie între regnul vegetal şi cel animal? Sau combinaţie hibridă 
intercelulară între Euglenia Viridis şi bacteriile de fermentație ale 
stârvului lui Tiphon, titanul răzvrătit, trăznit de Zeus în Titanomachia? 


Colonii exacerbate de unicelulate. Entităţi sociale, cu parcepţie şi gândire 
multiplă, plurală, de grup. Madreporali. Plancton deshidratat rămas pe 


țărm după modificările tectonice cauzate de răcirea planetei. „Măicuţa 
Geea şi Tătucul Okeanos”... Într-o a VI-a Creaţie, mult mai recentă şi cu o 
variabilitate mult mai „activă” decât a trilobiţilor sau viermilor din care se 
trag insectele. 


Aşadar: întâi flora, apoi fauna: insectele (din trilobiţi) şi abia apoi 
coloniile gregare de plancton, miniaturizate de deshidratare până la 
dimensiunile unor uni-versuri după chipul şi asemănarea Cerului, care se 
oglindeşte în ele. 


Apa vie, organică, devenită gel. 
Naşterea reproduce desprinderea sporului de colonia-mamă originară. 


Mamiferele nu se trag din reptiliene! Reptilienele se trag din viermii 
parazitari. A treia vârstă. Mamiferele se trag din Bureţii de mare. Doar 
mimând cameleonic animalele de pradă, ca să le impună respect. 
„Unghiile omului nu sunt făcute să sfâşie”, constata Platon, ci doar să 
mimeze sistemul cornos al solzilor de apărare. Nu au cioc, precum sepiile. 
Ci dinţi - ca ai Dediţeiului de mare. Omul se trage din plantele carnivore. 
Lente, şi cu sistem mixt de asimilaţie, şi heliofil (hemoglobina), şi de 
fermentație - dar cel de fermentatie fiind străin - paraziți în simbioză - 
flora palafită stomacală. 


Şi, oare, aceste generaţii spontanee de homunculi continuă să fie 
generate şi în prezent? Proliferarea lor fiind împiedicată doar de faptul că 
sunt consumate „în embrion” de celelalte specii? 


Când sifonoforele se retrag complet în oase, în stâncile oaselor, ele devin 
spori de rezistenţă care, după înmormântare, reprezintă germenii faunei 
şi florei subpământene din mâzga coloidală a humei. 


„Oamenii sunt asemeni viermilor - vin pe lume din mâzgă, fără nici un 
sens sau scop anume”, spune Heraclit din Efes. Larvele, lemiile, fiind 
doar a doua etapă a neoteniei materiei vii, care se întoarce înapoi în apă, 
alcătuind circuitul viului în natură, pe fluxurile apei, care iese din izvoare 
subpământene, spre a se întoarce înapoi în ele. Doar cu scopul să roadă 
stânca. Obiectul dur care le stă în cale. 


Bărbatul imită stânca. Femeia imită apa. Care pătrunde în piatră şi o 
erodează încet. Bărbatul, „tarele”, este cel consumat, victima. Femeia, 
„moalele”, este cea rezistentă, învingătoarea. Bărbatul este prada. De pe 
care femeia-păianjen desface încet, ca să nu-l ucidă dintr-o dată, straturi 
succesive. 


Bărbatul mimează plantele, dar fără să mai fie plantă. O prefăcătorie pe 
care femeile spongier se prefac a o accepta. „Se lasă păcălite”. Un joc 
felonic al celor două forme de manifestare ale aceleiaşi specii 
cameleonice. În care tarele trebuie să se prefacă perfid în a fi moale şi în 


care moalele îmbrăţişează ipocrit, mimând tăria. Care îi lipseşte. Fiindcă 
omul nu are os erectil, cum au celelalte mamifere. 


Oamenii sunt clăbuci. Care doar îşi insinuează realitatea în lumea asta. 
Embrionul uman, cartilaginos, reprezintă surplusul de calciu pe care apa 
suprasaturată din care e alcătuită femeia simte nevoia să-l elimine ca să 
nu cristalizeze. 


Structura ancestrală umană este, ca şi la rechin, cartilaginoasă. 
„Bătrâneţea” nu e altceva decât acumularea excesivă de calciu şi 
minerale, din roca în suspensie. O disfuncţie a metabolismului. Care se 
autoreglează hormonal. Dar în ochiurile plasei unei reţele energetice pre- 
determinate. Câmp electrostatic care a pre-mers acumularea de materie. 
Îngreunând-o. 


O disfunctie a eliminării materiilor grele. Cauzată de schimbarea 
mediului. De trecerea de la hrana lichidă, la cea „pământeană”. De la 
alimentaţia cu sucuri de plante (sau sânge) a ambroziei, la cea „cărnoasă' 
- uscată. A cărei asimilaţie şi dezasimilaţie se face mai încet. 


Li 


Alimentul „funcţional”, energetizant, fiind dextroza şi fructoza. Lipidele şi 
proteinele fiind greu dezasimilabile. Şi acumulându-se în spaţiile 
intercelulare, în ţesuturi, în organe, îngreunându-le funcţionarea 
normală. 


Dacă vei sta noaptea, vara, când e lună plină, la ţărmul Oceanului, sau al 
Mărilor, vei vedea ieşind din apă atraşi de lumina polarizată, umbre 
mimând statutul uman. Vor spune că au ieşit la scaldă - dar nimeni nu i-a 
văzut vreodată venind spre plajă. Litoralul se umple brusc de o generaţie 
venită de nicăieri, fără acte, fără haine, fară bani. O generaţie nouă, care 
nu ştie nimic, doar imitând, la început greoi, dezlânat, apoi din ce în ce 
mai aproape de model, pe ceilalţi din jur. Aici nu se miră nimeni de 
această invazie anuală care umple peste noapte toate corturile, căsuţele 
şi locurile de campare din zonă. „Aşa e când începe Sezonul” - ridică din 
umeri băştinaşii, prefăcându-se că nu văd brutele dure care fac comerţ cu 
aceste fiinţe în devenire - adunându-le, docile, bucată cu bucată, sau în 
grup, cu vehiculele lor închise, spre a le plasa apoi, ca mână de lucru, sau 
de agrement - celor care au venit aici să se distreze, să cheltuie sau să 
facă afaceri, de pe la fermele agroindustriale de pe Continent. Fiinţele 
subumane, homunculi în devenire, se strecoară printre ceilalţi, „turişti”, 
unii nici nu ştiu să vorbească, dar câţiva găsesc totuşi pe câte cineva care 
pretinde că-i recunoaşte şi se aciuiează pe vreundeva, cerşesc, fură, sau 
mor pe mal, redevenind, aproape imediat, movile puturoase de alge, 
bâzâite de muşte. Fiinţe ale abisurilor, dincolo de ai căror pseudo-oceoli 
poţi percepe reţeaua spongieră în ochiurile căreia folfăie în suspensie 
vieţuitoarele minuscule ale planctonului, thrilul compactat, gata să 
săgeteze spre a se retrage şi ascunde la cea mai mică primejdie în firidele 
interioare ale coloniei. 


Ceea ce e cel mai interesant, la specia umană, e farsa naşterilor, regizată 
cu grijă, în maternităţi. Se simultează, cu mare taină, misterul unei 
procreări asemănătoare celorlalte mamifere terestre - deşi este evident, 
dacă priveşti cu atenţie, ca puii de om sunt deja bătrâni atunci când sunt 
livraţi „părinţilor” lor. 


Din ce în ce mai uscați de soare, buretoşi, se scofâlcesc şi ridează în scurt 
timp, nemaiputând mima forma umană. Atunci, li se înscenează, cu 
propriul acord, o moarte oarecare, şi sunt înmormântați în mocirlă, 
pentru a-şi continua aşa viaţa larvară în masa amorfă din care alte plante 
îşi extrag seva hrănitoare. Şi, uitând din când în când că sunt acum în 
faza vegetală, în nopţile cu lună de vară, îşi mai reiau pentru o clipă 
forma antropomorfă şi mişcările greoaie, subumane, care ne sperie atât 
de tare, pe unii dintre noi, fiindcă ne aduc aminte ce suntem, de fapt, şi 
ce ne aşteaptă! 


